b'\n_START_ARTICLE_\nSeksi\n_START_PARAGRAPH_\nSeksi (lat. sexus = sukupuoli) on k\xc3\xa4site, jolla tarkoitetaan nykysuomessa ennen kaikkea ihmisen sukupuolista kanssak\xc3\xa4ymist\xc3\xa4 ja sukupuoliel\xc3\xa4m\xc3\xa4\xc3\xa4, mutta sanalla tarkoitetaan my\xc3\xb6s sukupuoliel\xc3\xa4m\xc3\xa4n kuvausta taiteessa ja viihteess\xc3\xa4 esitettyn\xc3\xa4, sek\xc3\xa4 sukupuolista vetovoimaa._NEWLINE_T\xc3\xa4t\xc3\xa4 sanaa, kuten muitakin sukupuolen ja seksuaalisuuden k\xc3\xa4sitteit\xc3\xa4 tulkitaan jossakin m\xc3\xa4\xc3\xa4rin eri tavoin eri maissa, kieliss\xc3\xa4 ja kulttuureissa, joten artikkelissa pit\xc3\xa4ydyt\xc3\xa4\xc3\xa4n suomenkieliseen tulkintaan.\n_START_SECTION_\nM\xc3\xa4\xc3\xa4rittely\xc3\xa4\n_START_PARAGRAPH_\nSeksi eli seksik\xc3\xa4ytt\xc3\xa4ytyminen tai seksuaalinen toiminta on ihmisen fyysisen l\xc3\xa4heisyyden muoto, keino ilmaista seksuaalisuutta. Se on toimintaa, joka tuottaa henkist\xc3\xa4 ja sukupuolista nautintoa._NEWLINE_Seksi\xc3\xa4 harjoitetaan lis\xc3\xa4\xc3\xa4ntymistarkoituksessa, mutta my\xc3\xb6s henkisen ja ruumiillisen l\xc3\xa4heisyyden ilmaisemiseksi, kiintymyksen ja ilon ilmauksena sek\xc3\xa4 viihteen\xc3\xa4, jonka tavoitteena on mielihyv\xc3\xa4 ja seksuaalinen tyydytys. Seksuaalista halua pidet\xc3\xa4\xc3\xa4n yhten\xc3\xa4 ihmisen k\xc3\xa4ytt\xc3\xa4ytymisen perusmotiiveista._NEWLINE_Seksuaalinen k\xc3\xa4ytt\xc3\xa4ytyminen sis\xc3\xa4lt\xc3\xa4\xc3\xa4 kaiken, mit\xc3\xa4 ihmiset tekev\xc3\xa4t tarkoituksenaan l\xc3\xb6yt\xc3\xa4\xc3\xa4 seksikumppaneita, saada mahdollisen seksikumppanin hyv\xc3\xa4ksynn\xc3\xa4n, rakentaa ihmissuhteita, osoittaa seksuaalista halua ja suorittaa yhdynn\xc3\xa4n. K\xc3\xa4sitys ilmaisun sis\xc3\xa4ll\xc3\xb6st\xc3\xa4 kuitenkin vaihtelee niin kulttuurien ja sosiaalisen ryhmien v\xc3\xa4lill\xc3\xa4 kuin my\xc3\xb6s yksil\xc3\xb6llisesti ja sukupuolten v\xc3\xa4lill\xc3\xa4.  _NEWLINE_Seksiin sis\xc3\xa4ltyy yleisi\xc3\xa4, monille yhteisi\xc3\xa4 toimintatapoja ja harvinaisempia toimintatapoja, joiden kirjo kattaa niin vakiintuneet parisuhteet kuin seksuaalisen hyv\xc3\xa4ksik\xc3\xa4yt\xc3\xb6n. Vaikka suuri osa seksuaalisesta toiminnasta tapahtuu parisuhteessa, seksi ei kuitenkaan ole siin\xc3\xa4 v\xc3\xa4ltt\xc3\xa4m\xc3\xa4t\xc3\xb6nt\xc3\xa4. On my\xc3\xb6s seksuaalista toimintaa, johon ei tarvita toista osapuolta.\n_START_SECTION_\nSeksuaalinen kanssak\xc3\xa4yminen \xe2\x80\x93 luokittelua\n_START_PARAGRAPH_\nIhmisen seksuaalisten toimintojen kokonaisuutta voidaan nimitt\xc3\xa4\xc3\xa4 seksiel\xc3\xa4m\xc3\xa4ksi tai sukupuoliel\xc3\xa4m\xc3\xa4ksi. Yleisint\xc3\xa4 on heteroseksi, miehen ja naisen v\xc3\xa4linen seksuaalinen kanssak\xc3\xa4yminen. Er\xc3\xa4\xc3\xa4t ihmisist\xc3\xa4 ovat homoseksuaaleja, jotka valitsevat kumppanikseen samaa sukupuolta olevan. Biseksuaalit puolestaan ovat kiinnostuneita molemmista sukupuolista. Aseksuaalit eiv\xc3\xa4t ole seksuaalisessa mieless\xc3\xa4 kiinnostuneita kummastakaan sukupuolesta._NEWLINE_Seksuaalisen kanssak\xc3\xa4ymisen ja tavallisen l\xc3\xa4heisyyden tai koskettelun v\xc3\xa4lill\xc3\xa4 ei ole mit\xc3\xa4\xc3\xa4n ehdotonta rajaa. Esimerkiksi k\xc3\xa4dest\xc3\xa4 kiinnipit\xc3\xa4misell\xc3\xa4 saattaa olla sek\xc3\xa4 seksuaalista ett\xc3\xa4 ei-seksuaalista merkityst\xc3\xa4, riippuen kulttuurista ja tilanteesta._NEWLINE_Kosketuksen seksuaalisuuden tunnusmerkkej\xc3\xa4 saattavat olla ruumiinosat, joita tilanteeseen liittyy (erogeeniset alueet), fyysiset seksuaalisen kiihottumisen merkit ja yksil\xc3\xb6llinen tunne._NEWLINE_Seksuaalinen kanssak\xc3\xa4yminen ei v\xc3\xa4ltt\xc3\xa4m\xc3\xa4tt\xc3\xa4 rajoitu toisen henkil\xc3\xb6n kehoon. Mik\xc3\xa4li seksuaalinen toiminta suuntautuu vain omaan kehoon, kyseess\xc3\xa4 on autoerotismi._NEWLINE_Joitakin seksuaalisen kanssak\xc3\xa4ymisen tapoja, joihin ei liity fyysist\xc3\xa4 koskettelua ovat puhelinseksi, kyberseksi, ekshibitionismi ja voyeurismi.\n_START_SECTION_\nParisuhteessa\n_START_PARAGRAPH_\nPariseksin m\xc3\xa4\xc3\xa4r\xc3\xa4 on v\xc3\xa4hentynyt vuodesta 1971: suhteen parina ensimm\xc3\xa4isen\xc3\xa4 vuotena pariseksi\xc3\xa4 on keskim\xc3\xa4\xc3\xa4rin en\xc3\xa4\xc3\xa4 8 kertaa kuussa, 4 vuoden kohdalla 5,5 kertaa ja 30\xe2\x80\x9339 vuotta kest\xc3\xa4neen suhteen kohdalla en\xc3\xa4\xc3\xa4 4 kertaa kuussa. Sooloseksin m\xc3\xa4\xc3\xa4r\xc3\xa4 parisuhteissa on lis\xc3\xa4\xc3\xa4ntynyt melkein vastaavasti viime vuosikymmenin\xc3\xa4.\n_START_SECTION_\nSanan k\xc3\xa4ytt\xc3\xb6\xc3\xa4\n_START_PARAGRAPH_\nSanan \xe2\x80\x9dseksi\xe2\x80\x9d taustalla on englanninkielinen k\xc3\xa4site \xe2\x80\x9dsex appeal\xe2\x80\x9d, joka k\xc3\xa4\xc3\xa4nnettiin suomeksi \xe2\x80\x9dseksi\xe2\x80\x9d ja \xe2\x80\x9dnaisen seksuaalinen vetovoima\xe2\x80\x9d. Alkuaan Hollywoodin elokuvamaailmasta kotoisin oleva ilmaus levisi yleiseen kielenk\xc3\xa4ytt\xc3\xb6\xc3\xb6n 1930-luvulla ja samalla sen merkitys laajeni ominaisuudesta toimintaan ja k\xc3\xa4sitt\xc3\xa4m\xc3\xa4\xc3\xa4n molemmat sukupuolet.'